雷斧歌
作者：嚴羽
朝代：宋

paragraphs: 穹崖之上，層峰之巔，神光夜半光燭天。
山僧夢裏忽驚起，有物墜地聲填然。
峰頭巨石似開劈，鬼物散走如飆旋。
山僧曉見不敢取，有客識之爲雷斧，持歸摩挲色蒼古。
匣中往往出雲氣，窗外時時起風雨。
吾聞陰陽之氣相搏爲雷霆，變化翕欻常杳冥。
非若革鼉考擊之爲聲，不知此斧何從形。
乃是比干之心，朱雲之舌。
一片忠憤氣，蟠鬰天地閒。
千載長不滅，造化爲鑪巧鎔結。
嗟哉指佞之草不復生，羣姦睚眥紛縱橫。
大弓寶玉爭竊取，豈懼鬼責并天刑。
我欲乘雲朝帝所，大叫天關排九虎。
乞將此斧借小臣，叩頭問天天更許。